寄杜邯鄲
作者：賀鑄
朝代：宋

paragraphs: 窮巷厭多雨，頹垣藜藿生。
蜩螗飽風露，晏景一何清。
坐指歲芳歇，羈人心骨驚。
所懷不可見，東州聞政聲。
三年但弦歌，百里稱神明。
風月動高興，詩章時一鳴。
天葩落健筆，直與春工爭。
渾河失故渠，怒水方縱橫。
難憑束葦濟，跬步萬里程。
夢想不知遠，笑談何可并。
頼有西飛翰，尺紙緘馳情。